arnastofnun/IGC-2024 huggingface dataset:
5. Vicenza – Basilica Palladiana

Torre di Piazza

Basilica Palladiana & Torre di Piazza

Frá leikhúsinu förum við upp Corso Andrea Palladio um 200 metra og beygjum til vinstri í Contrà Santa Barbara, þar sem við komum eftir 100 metra að Piazza dei Signori. Þar blasir við borgarturninn mikli.

Óvenjulega grannur múrsteinsturn, reistur á 12. öld og hækkaður á 14. og 15. öld, svo að hann er nú 82 metra hár.

Hann gnæfir yfir Piazza dei Signori, sem er umkringt 15. aldar höllum, þar á meðal Basilica Palladiana. Torgið er líflegt markaðs- og kaffihúsatorg.

Basilica Palladiana

Við beinum athygli okkar að basilíkunni.

Rétt nafn borgarhallarinnar með sívala koparþakið er Palazzo della Ragione, en oftast er hún kennd við höfund súlnaganga hennar, arkitektinn Palladio. Sjálf höllin er frá 15. öld og var farin að gefa sig, þegar hann var fenginn til að styrkja hana með tveggja hæða súlnagöngum árið 1549. Ofan á súlnagöngunum eru marmarastyttur grískra og rómverskra guða.

Loggia del Capitaniato

Myndastytta af Palladio er undir suðvesturgafli hallarinnar.

Loggia del Capitaniato

Norðan torgsins er lögreglustöðin gamla.

Palladio reisti höllina 1571. Fyrst var hún lögreglustöð borgarinnar, en nú er borgarráðssalurinn þar til húsa.

Vinstra megin við höllina er þekktasta veitingahús borgarinnar, Gran Caffè Garibaldi á 2. hæð, sími 544 147, verð fyrir tvo L. 110000.

Hægra megin við hana er gatan Contrà del Monte. Framhald hennar handan Corso Andrea Palladio er Contrà Porti. Við þá götu eru nokkrar gotneskar hallir í feneyskum stíl og nokkrar hallir eftir Palladio í palladískum endurreisnarstíl.

Næstu skref
4. Vicenza

Vicenza

Við höldum úr bænum áleiðis til Vicenza, um 40 km leið.

Frægust er borgin fyrir arkitektinn Andrea Palladio, sem var uppi 1508-1580. Hann fæddist í borginni og hannaði ýmsar frægustu byggingar miðbæjarins, svo sem Basilica Palladiana, Loggia del Capitaniato, Palazzo Valmarana, Teatro Olimpico og Palazzo Chiericati. Margir telja miðbæ Vicenza einn fegursta miðbæ Ítalíu, enda er hann að mestu leyti frá endurreisnartímanum.

Palladio nam rómverska byggingarlist keisaratímans í Róm. Síðan hannaði hann mörg sveitasetur feneyskra aðalsmanna í nágrenni borgarinnar og nokkrar hallir í Feneyjum sjálfum, kirkjuna Redentore á Giudecca-eyju, svo og klaustrið og kirkjuna á San Giorgio eyju. Flest eru verk hans þó í heimaborginni.

Hér skoðum við ekki aðeins verk Palladio, heldur einnig mannlífið á torgunum umhverfis Basilica Palladiana.

Palazzo Chiericati

Palazzo Chiericati

Við komum frá Padova úr austri, förum inn á umferðarhring borgarinnar og inn úr honum eftir Contrà porta Padova, yfir brú og beygjum strax til vinstri inn á torgið fyrir framan Palazzo Chiericati, þar sem eru bílastæði.

Palazzo Chiericati var reist 1550 af Andrea Palladio.

Höllin er núna borgarminjasafn, Museo Civico. Þekktasta listaverkið er sólarvagn Giulio Carpione. Þar eru einnig nokkrar gotneskar altaristöflur.

Teatro Olympico

Teatro Olimpico

Við göngum af torginu yfir Corso Andrea Palladio og í Teatro Olimpico.

Elzta leikhús Evrópu undir þaki, reist 1579-1585, hannað af Palladio og lærisveini hans, Vincenzo Scamozzi.

Áhorfendasalurinn myndar hálfan hring í líkingu við útileikhús Grikkja og Rómverja, en trébekkir koma í stað steinbekkja og eins konar himinn er málaður í loftið. Sviðsmyndin er föst, með Þebustrætum máluðum í þrívídd.

Ödipus konungur eftir Sófókles var fyrsta verkið, sem sýnt var í leikhúsinu. Grísk leikskáld fornaldar skipa fastan sess í sýningarskrá leikhússins.

Næstu skref
3. Padova – Palazzo del Capitaniato

Palazzo del Capitaniato

Battistero

Battistero

Milli hallar og dómkirkju er skírnhús.

Rómanskt skírnhús stílhreint frá 4. öld, leifar kirkju, sem hér stóð, áður en 16. aldar dómkirkjan var reist. Inni í því eru fjörlegar freskur eftir Giusto deMenabuoi frá síðari hluta 14. aldar.

Michelangelo hóf hönnun dómkirkjunnar, sem breyttist töluvert í höndum eftirmannanna.

Palazzo del Capitaniato

Við förum frá torginu 50 metra leið norður eftir Via Monte di Pietà að Piazza dei Signori. Gamla herlögreglustöðin, Palazzo del Capitaniato, er við vesturenda torgsins.

Reist 1599-1605 fyrir herlögreglu borgarinnar. Í turninum er stjörnuúr frá 1344.

Við torgið eru fögur boga- og súlnagöng með sérverzlunum og kaffistofum.

Loggia della Gran Guardia

Loggia della Gran Guardia

Við vesturenda suðurhliðar torgsins er hásúlnahöll, Loggia della Gran Guardia.

Höll höfðingjaráðsins, reist 1523 í endurreisnarstíl með háu og grönnu súlnaporti, núna notuð sem ráðstefnumiðstöð.

Við höfum lokið skoðun, förum austur úr Piazza dei Signori eftir Via San Clemente og síðan Piazza dei Frutti og Via Oberdan, samtals um 300 metra leið. Á horninu við Caffè Pedrocchi beygjum við til vinstri í Via Cavour og förum norður hana 600 metra að lystigarðinum, sem við göngum langsum til að komast yfir brúna að bílastæðinu.

Næstu skref
2. Padova – Palazzo della Ragione

Palazzo della Ragione

Caffè Pedrocchi

Við förum vestur yfir Piazza Eremitani, förum norður fyrir hornið á húsaröðinni og göngum síðan 600 metra til suðurs eftir Via Cavour, þar sem við komum að Caffè Pedrocchi hægra megin götunnar.

Risastórt kaffihús frá 1831 í nýgnæfum stíl, einn helzti hornsteinn menningar- og stjórnmálalífs Ítalíu á sameiningarárum landsins, þegar það brauzt undan veldi austurríska keisaradæmisins. Þar héldu til ýmsar helztu frelsishetjur landsins. Þetta er núna í senn veitingahús og kaffihús, spila- og setustofa, þungamiðja alls þess, sem gerist í Padova.

Palazzo della Ragione

Frá suðurdyrum kaffihússins förum við til hægri 50 metra eftir Via Cesare inn á Piazza dei Frutti við hlið borgarhallarinnar. Við göngum fyrir austurenda hennar inn á Piazza delle Erbe og virðum hana fyrir okkur.

Palazzo della Ragione var reist 1218 sem dómhöll og ráðhús borgarinnar.

Hún hefur að geyma stærsta miðaldasal Evrópu, 80 metra langan, 27 metra breiðan og 27 metra háan. Veggir salarins eru skreyttir 333 freskum eftir Nicola Miretto, frá 1420-1425. Þær komu stað fyrri steinmálverka eftir Giotto, sem eyðilögðust í bruna 1420.

Palazzo del Monte di Pietà

Við göngum vestur úr torginu tæplega 100 metra leið eftir Via Manin og beygjum til vinstri inn á Piazza del Duomo, þar sem dómkirkjan blasir við. Hægra megin torgsins er miðaldahöll.

Höllin Palazzo del Monte di Pietà er frá miðöldum, en bogagöngin framan við hana eru frá 16. öld.

Næstu skref
1. Padova

Padova

Fyrsti áfanginn, til Padova, er 42 km.

Gamall háskólabær með fjörlegri borgarmiðju, einkum að morgni dags á markaðstorginu Piazza delle Erbe við Palazzo della Ragione. Í nágrenni þess eru ýmsar sögufrægar byggingar, svo sem Battistero við dómkirkjuna og hallirnar Corte Capitano og Loggia della Gran Guardia. Önnur torg á þessu svæði eru Piazza dei Frutti og Piazza dei Signori.

Caffé Pedrocchi er einnig í þessari gömlu borgarmiðju, miðstöð menningarvita. Stúdentar setja mikinn svip á miðbæinn, enda er háskólinn sá annar elzti á Ítalíu, stofnaður 1222. Í miðbænum er fullt af kaffihúsum, veitingastofum og sérverzlunum með mat.

Við leggjum bílnum á bílageymslusvæði við Via Gaspare Gozzi rétt við norðausturhorn umferðarhringsins um miðborgina. Stæðið er í króknum milli Via Trieste og skurðarins Giotto Popolo og verður tæpast nær miðbænum komizt með góðu móti. Giardini dellArena

Þaðan göngum við á brú yfir skurðinn inn í miðbæinn og verður þá strax fyrir okkur lystigarður borgarinnar á vinstri hönd.

Leifum gamla borgarmúrsins hefur á þessum hluta verið breytt í lystigarð, sem nær frá borgarskurðinum upp að Cappella degli Scrovegni og Museo Civico Eremitani. Þar er til sýnis nýtízkulegur skúlptúr.

Þegar við vorum þar síðast, var La Foresta di Birnam (sbr. Macbeth eftir Shakespeare) eftir Pino Castagna beint fyrir framan Cappella degli Scrovegni.

Cappella degli Scrovegni

Cappella degli Scrovegni

Til þess að komast inn í kapelluna þurfum við að fara inn um innganginn að safninu, sem er í suðvesturhorni garðsins.

Reist 1303 í rómönskum stíl til sáluhjálpar okrara að nafni Scrovegni, einn geimur að innanverðu, allur þakinn steinmálverkum eftir Giotto, máluðum 1303-1305. Bezt er að skoða kapelluna að morgni dags, þegar farþegarúturnar eru enn ekki komnar.

Giotto var fyrsti afburða listmálari Ítalíu, merkisberi hins líflega gotneska stíls, þegar hann tók við af hinum stirða býzanska stíl í upphafi fjórtándu aldar. Hann var fátækur bóndasonur, en varð snemma mikilvirkur í starfi og miðpunktur í hópi ítalskra menningarvita þess tíma. Málverkin í þessari kapellu eru það, sem bezt hefur varðveitzt af verkum hans.

Málverkin í kapellunni eru á fjórum hæðum. Í neðstu röð eru myndir, sem sýna dyggðir og lesti. Síðan koma tvær raðir með myndum af lífi og dauða Krists. Efst er röð mynda úr lífi Maríu meyjar. Innan á kapellustafni er risamynd af dómsdegi og er hún nær býzanska stílnum en hinar.

Museo Civico Eremitani

Við skoðum næst söfnin við kapelluna.

Í klaustrinu við hlið kapellunnar eru nokkur söfn, svo sem fornminjasafn, myntsafn og listasögusafn. Klausturhúsin eru frá 1276-1306.

Merkasti hluti fornminjasafnsins er grafhýsi Volumni-ættar frá 1. öld. Þar eru líka steinfellumyndir frá rómverskum tíma. Í myntsafninu er nánast heilt safn feneyskrar myntar. Listasögusafnið er í mótun og á að sýna þróun myndlistar Feneyjasvæðisins. Verk eftir Giotto skipa þar virðingarsess

Næstu skref
Tími austurferða hafinn

Á aldarfresti urðu hallæri á Íslandi og fólki fækkaði, síðast fyrir rúmri öld, á tíma vesturfara. Nú er hafinn nýr landflótti af þessu tagi, tími austurferða að þessu sinni. Noregur freistar fólks, sem hefur menntun eða dugnað til að lifa góðu lífi í mildu ríki. Harka frjálshyggjunnar hér á landi hentar ekki nema fáum ríkum. Aðrir berjast í bökkum, vilja geta alið upp börn og haft mat og húsnæði fyrir hóflega vinnu. Noregur kallar á þetta fólk. Mikil ásókn er í hjúkrunarfræðinga, vinnuvélafólk og marga fleiri. Frjálsborið fólk gefst að lokum upp á, að vera þrælar í ríki, sem sogar burt arðinn af auðlindum okkar.
9. Isole – Torcello

Torcello

Santa Maria Assunta, Torcello

Héðan er stutt leið með áætlunarbátnum til frægrar eyðieyjar, Torcello.

Einu sinni var þetta þéttbýl eyja með 20.000 íbúum, en nú eru þeir ekki nema um það bil 50. Eyjan er að mestu leyti í eyði, fræg fyrir eina elztu kirkju Feneyja, Santa Maria dellAssunta, frá 1008. Við hlið hennar er önnur minni kirkja, Santa Fosca, grísk krosskirkja í rómönskum stíl frá 11. og 12. öld, með grönnum súlnagöngum að innan sem utan.

Santa Maria Assunta

Um stundarfjórðungs gönguleið er frá bátastöðinni eftir skurðbakka til kirknanna tveggja. Við hlið þeirra er veitingahúsið Locanda Cipriani, sem er bezta veitingahús Feneyjasvæðisins. Kjörið er að sameina skoðun fornminja hádegisverði á veitingahúsinu og láta hraðbát hússins sækja sig inn í borgina.

Við skoðum nánar meginkirkjuna.

Kirkjan er í býzönskum stíl, í núverandi mynd frá 1008, en að stofni til frá 639, ein elzta kirkja Feneyja. Framan við hana eru léttbyggðar súlnasvalir og að kórbaki er hallur kirkjuturn.

Glæsilegar og upprunalegar steinfellumyndir þekja vesturvegg og hluta kórbaks, einstæðar í sinni röð, mun fjörlegri en slíkar myndir voru venjulega á þessum öldum. Hinar elztu eru frá 7. öld, en flestar frá 12. öld. Á vesturvegg sýna myndirnar dómsdag og í kórbaki sýna þær meðal annars guðsmóður með jesúbarnið framan við gullinn bakgrunn.

Framan við róðubríkina er predikunarstóll, sem að hluta er frá 7. öld. Sjálf róðubríkin er úr vandlega myndskornum marmara.

Við ljúkum hér ferðinni um eyjar Feneyjalóns og tökum næsta bát inn í staðinn. Næst förum við á bílaleigubíl frá Feneyjum til Padova, Vicenza og Verona, samtals 122 km aðra leiðina og 236 km fram og til baka. Fyrsti áfanginn, til Padova, er 42 km. Bílferðin
8. Isole – Burano

Burano

Bátaleið 12 heldur áfram til Burano og Torcello, svo og bátaleið 14, sem ekki kemur við í Murano. Frá Feneyjum er um 50 mínútna ferð með leið 12 og 90 mínútna ferð með leið 14, sem kemur við í Lido.

Skrautlegasta eyja Feneyjalóns, með skært máluðum smáhúsum, áður fyrr miðstöð feneyskrar blúndugerðar. Enn eru leifar þess handverks í eyjunni og mikið af búðum, sem selja heklaða dúka. Fiskveiðar eru líka stundaðar frá eynni, svo sem sést af góðum fiskréttahúsum staðarins.

Burano

Aðalgatan í eynni, Via Baldassare Galuppi, liggur frá götunni upp af bátastöðinni að kirkjutorgi eyjarinnar. Við götuna er veitingahúsið Galuppi.

Næstu skref
7. Isole – Murano

Murano

Við höldum áfram með bátnum örstutta leið yfir sund til eyjarinnar Murano.

Eyjaklasi, tengdur með brúm, og miðstöð glergerðanna, sem hafa gert feneyskan kristal heimsfrægan. Gleriðjan var flutt hingað frá Feneyjum 1291 til að draga úr brunahættu í borginni sjálfri. Lengi var þetta helzta miðstöð glergerðar í Evrópu. Tugþúsundir manna bjuggu á eyjunni og höfðu framfæri af glergerð, en máttu um leið sæta hafnbanni vegna iðnaðarleyndarmála.

Flestir gripirnir eru ómerkilegir og margir smekklausir, en saman við er nokkuð af fögrum munum. Meðal góðra fyrirtækja, sem leggja áherzlu á forna hönnun í feneyskum stíl, eru Barovier e Toso, Paolo Rossi, Seguso og Venini. Gaman er að fara á verkstæðin og fylgjast með glerblæstrinum.

Næstu skref
6. Isole – Isola San Michele

Isola San Michele

Við höldum næst í norður frá Feneyjum. Bátaleið 52 fer frá Lido og Feneyjum til Murano, en að auki er hægt að komast frá Feneyjum með bátaleiðum 12, 13 og 23. Leiðir 23 og 52 koma við á Isola San Michele.

Kirkjugarðseyja Feneyja, næstum öll lögð undir leiði, sem mörg eru fagurlega blómum skreytt. Bátastöðin er við eyjarkirkjuna frá 1469, klædda að framan í hvítan Istríu-stein.

Kirkjugarðinum er skipt í hluta eftir kirkjudeildum.

Margir frægir útlendingar eru grafnir á eyjunni, þar á meðal Igor Stravinsky og Ezra Pound.

Næstu skref
5. Isole – Lido

Í camping á Lido

Almenningsbátaleið 82 liggur einnig til eyjarinnar Lido, sem og leiðir 1, 6, 14 og 52. Hraðskreiðust þeirra er leið 6, sem fer á 12 mínútum frá San Zaccaria stöðinni til Santa Maria Elisabetta stöðvarinnar á Lido.

Lido er tólf kílómetra langt sandrif milli Adríahafs og Feneyjalóns, sumardvalarstaður fína og fræga fólksins fyrstu áratugi þessarar aldar, þegar Feneyjar voru fremsta sólarströnd Vesturlanda. Þar eru fræg hótel og miklar baðstrendur, sem eru þéttar setnar en áður var. Bezt er að fara um eyjuna á reiðhjóli, sem taka má á leigu andspænis bátastöðinni.

Brezkir bókmenntamenn gerðu Lido fræga á 19. öld. Byron lávarður og Shelley dvöldust þar löngum stundum. Byron synti frá Lido um Canal Grande til Santa Chiara. Um aldamótin var Lido komin í tízku hjá aðalsfólki og filmstjörnum. Þá voru farin að rísa þar hótel. 1912 kom út bókin Dauði í Feneyjum eftir Thomas Mann, þar sem lýst er lífi iðjuleysis-aðalsins á eynni.

Næstu skref
D. Amalienborg

Kanneworfske Hus, Kongens Nytorv

2. ganga:

Kongens Nytorv

Enn hefjum við göngu á Kóngsins Nýjatorgi, við enda Striksins og byrjum eins og áður á því að ganga yfir Litlu Kóngsinsgötu, en förum svo yfir torgið að Konunglega leikhúsinu. Handan þess er Tordenskjoldsgade með listamannakránni Brönnum. Síðan tekur við Konunglega akademían í Charlottenborg og þá erum við komin að Nýhöfn (Nyhavn).

Framundan, vinstra megin Breiðgötu (Bredgade), er Thottshöll. Á hinu horninu við Breiðgötu er kyndugt hús, “Kanneworffske Hus“. Í framhaldi af því sjáum við svo húsaröð Nýhafnar, sem við skulum virða fyrir okkur, áður en við förum yfir götuna fyrir botni hafnarinnar. Við skulum líka horfa til baka yfir torgið og taka eftir, hvernig hótelið Angleterre ber í hvítum glæsibrag af öðrum höllum torgsins.

Milli Kanneworffske Hus og oddmjóa hússins göngum við inn Store Strandgade, þar sem veitingahúsið væna, Els, er strax á vinstri hönd, á nr. 3. Við göngum þá götu áfram og síðan til baka til hægri eftir Lille Strandgade út að Nýhöfn. Í þessum götum er margt gamalla húsa frá síðari hluta átjándu aldar. Við tökum sérstaklega eftir nr. 3 og 18 við Stóru og nr. 14 og 6 við Litlu Strandgötu. Næstu skref
4. Isole – Giudecca

Eyjan Giudecca með Redontore að baki Dogana di Mare og Santa Maria della Salute

Við tökum almenningsbátinn 82 frá San Giorgio til nágrannaeyjunnar Giudecca.

Eyjan mjóa og langa frá vestri til austurs má muna fífil sinn fegri frá blómaskeiði Feneyja, þegar þar voru sumarhallir borgaraðalsins. Nú eru hallirnar hnípnar og þreytulegar og torgin illa snyrt. Frá Feneyjum blasir við breiður norðurbakki og út frá honum liggja sund í átt til suðurstrandarinnar.

Höfuðprýði eyjarinnar er Il Redentore, kirkja eftir Andrea Palladio, reist 1577-1592 í gnæfrænum stíl, sem minnir á gullöld Rómar, afar formföst og fögur. Hún tekur sig vel út flóðlýst að kvöldlagi, séð frá bakkanum Zattere í Dorsoduro-hverfi Feneyja.

Í austurenda eyjarinnar er hótelið og veitingahúsið Cipriani.

Næstu skref
3. Isole – Andrea Palladio

Fondacione Cini

Klaustrið er vestan kirkjunnar.

Benediktaklaustrið er frá sama tíma og kirkjan, einnig hannað af Andrea Palladio. Allt í kringum stóra innigarða eru mikil og létt súlnagöng á fyrstu hæð og palladísk gluggaröð á annarri hæð, þar sem annar hver gluggi hefur oddhatt og hinn sveigðan hatt. Þetta form hefur verið stælt um allan heim.

Klaustrinu hefur verið breytt í menningarstofnun, Fondacione Cini, sem heldur þar ráðstefnur og sýningar. Þar hafa ráðamenn Vesturlanda hitzt til skrafs og ráðagerða og eitt sinn var þar kjörinn páfi.

Andrea Palladio

Höfundur klausturs og kirkju er einn merkasti arkitekt allra tíma.

Andrea Palladio var uppi 1508-1580, fæddur í nágrannabæ Feneyja, Vicenza, þar sem sjá má mörg verka hans. Hann nam rómverska byggingarlist keisaratímans í Róm. Síðan hannaði hann mörg sveitasetur feneyskra aðalsmanna í nágrenni borgarinnar og nokkrar hallir í Feneyjum sjálfum, kirkjuna Redentore á Giudecca-eyju, svo og klaustrið og kirkjuna á San Giorgio eyju.

Fleira er sagt af verkum hans í bókarkaflanum um Vicenza.

Næstu skref
2. Isole – Isola di San Giorgio

Isola di San Giorgio

Við byrjum á Isola di San Giorgio. Þangað má komast með almenningsbátaleið 52 frá San Zaccaria við hertogahöllina. Komið er að landi við torgið framan við kirkju eyjarinnar.

Kirkja og klaustur arkitektsins Andrea Palladino, reist 1559-1580, blasa glæsilega við ferðamönnum á bakkanum framan við hertogahöllina. Á eyjunni er einnig lystisnekkjuhöfn, skrúðgarður og útileikhús.

San Giorgio Maggiore

Við beinum athygli okkar að kirkjunni San Giorgio Maggiore.

Hönnun kirkjunnar er skólabókardæmi fyrir þá megingrein endurreisnarstefnunnar, sem kölluð hefur verið Palladismi eftir höfundinum, Andrea Palladio, öll í formföstum, mælirænum einingum. Stafninn er í grísk-rómverskum musterisstíl.

Næstu skref
7. Cannaregio – Ghetto

Ghetto

Við göngum upp með skurðinum austanmegin, tæplega 100 metra, og beygjum til hægri í Calle del Ghetto Vecchio, 200 metra leið, og komum þar að brú, sem liggur yfir til Campo Ghetto Nuovo.

Ákveðið var 1516, að allir Gyðingar í Feneyjum skyldu búa á þessari eyju í Cannaregio, þar sem áður var málmbræðsla = geto. Þaðan kemur nafnið, sem síðan hefur verið notað um slík hverfi, enda var fyrsta hverfið hér í Feneyjum. Tvær vaktaðar brýr lágu frá eyjunni til umhverfisins.

Smám saman fjölgaði Gyðingum í Feneyjum og þeir dreifðust yfir á nágrannasvæðin, en það var þó ekki fyrr en 1866, sem þeir fengu leyfi til að búa hvar sem er í borginni. Nú búa nánast engir feneyskra Gyðinga á þessari eyju, en þar eru þó enn nokkrar verzlanir þeirra, svo og safn um sögu þeirra í borginni.

Campo Ghetto Nuovo

Á einum veggnum við torgið eru lágmyndir, sem sýna helför Gyðinga í síðari heimsstyrjöldinni. Frá norðurhlið torgsins er stór brú með vönduðum smíðajárnshandriðum.

Við höldum sömu leið til baka eftir Calle del Ghetto Vecchio og til vinstri eftir bakka Canale di Cannaregio til gönguleiðarinnar milli Rialto og Ferrovia, beygjum til hægri, förum yfir brúna og áfram eftir hótelgötunni, sem brátt nefnist Rio terrà Lista di Spagna og liggur að járnbrautarstöðinni. Þessi gönguferð endar þar.

Næst siglum við út í nálægar eyjar.

Næstu skref
6. Cannaregio – Canale di Cannaregio

Canale di Cannaregio

Síðan höldum við sömu leið til baka um Campo San Marziale, Calle Zancani og Campo di Santa Fosca, þar sem við beygjum til hægri inn á gönguleiðina milli Rialto og Ferrovia. Við göngum eftir henni um 900 metra leið að breiðskurðinum Canale di Cannaregio.

Einn breiðasti skurður Feneyja næst á eftir Canal Grande, mikið notaður til vöruflutninga. Honum fylgir ys og þys hafnarhverfis, einkum á kaflanum, sem næstur er Canal Grande.

Næstu skref
5. Cannaregio – Rio della Misericordia

Rio della Sensa

Rio della Misericordia

Að þessu sinni göngum við um 600 metra eftir Strada Nova. Síðan beygjum við til hægri í Campo di Santa Fosca og áfram yfir brú og eftir Calle Zancani um brú til Campo San Marziali og áfram upp á brú yfir Rio della Misericordia.

Við erum hér komin að þremur tiltölulega beinum og breiðum skurðum, sem liggja langsum eftir norðanverðu Cannaregio-hverfinu. Rio della Misericordia er hinn syðsti, síðan kemur Rio della Sensa og loks Rio Madonna delOrto, sem raunar heitir ýmsum nöfnum.

Við Rio della Sensa er torgið Campo dei Mori með frægri styttu, sem kölluð er Signor Antonio Rioba, með gamansömu málmnefi. Þar á skurðbakkanum Fondamenta dei Mori stendur enn íbúðarhús málarans Tintoretto.

Á norðurbakka skurðanna þriggja eru yfirleitt greiðar gönguleiðir, sem er óvenjulegt í Feneyjum. Þessi borgarhluti er lítt snertur af ferðamennsku. Litlar verzlanir og verkstæði eru á stangli á jarðhæðum, en að öðru leyti er þetta íbúðahverfi. Sólin nær oft að skína lengi á stéttarnar, þar sem eftirlaunamenn standa gjarna og dorga í skurðunum.

Við spókum okkur góða stund á bökkum skurðanna þriggja.

Næstu skref

Rio Madonna dell Orto
4. Cannaregio – Strada Nova

Strada Nova

Frá kirkjunni göngum við til suðurs Campo dei Gesuiti, Salizzada Seriman, Salizzada larga Borgato og Rio terrà dei Santi Apostoli, um 500 metra nánast beina leið, beygjum til hægri í Calle larga dei Proverbi og til vinstri Salizzada del Pistor til Campo dei Santi Apostoli, alls tæpa 300 metra til viðbótar. Þar beygjum við til hægri inn í breiðgötuna Strada Nova.

Breiðgatan Strada Nova liggur í næstum beina línu samsíða Canal Grande að baki síkishallanna, frá Campo dei Santi Apostoli til Campo di Santa Fosca, 700 metra leið. Þetta er breiðasti og greiðfærasti hluti gönguleiðarinnar milli járnbrautarstöðvarinnar og Rialto-brúar, þétt skipuð verzlunum. Í nágrenni hans eru veitingahúsin A la Vecia Cavana og Vini da Gigio.

Nokkru vestar er annar greiður kafli, Rio terrà San Leonardo, og næst járnbrautarstöðinni er Rio terrà Lista di Spagna, þar sem mikið er af hótelum. Milli þessara kafla eru þrengri hlutar, en leiðin er alls staðar greinileg.

Þetta er hinn fjörlegi hluti hverfisins Cannaregio, mjög ólíkur hinum rólegu og friðsælu skurðbökkum, þar sem heimamenn sitja með veiðistengur sínar.

Næstu skref
3. Cannaregio – Gesuiti

Tintoretto, Gesuiti

Tiziano, Gesuiti

Gesuiti

Frá stöðinni göngum við bakkann til vesturs um 200 metra leið og beygjum til vinstri í Salizzada dei Specchieri, þar sem við komum að kirkjunni Gesuiti vinstra megin götunnar.

Ytra byrði kirkjunnar er í þunglamalegum hlaðstíl, enda er hún frá fyrri hluta 18. aldar.

Að innan skartar hún litskrúðugum marmara á veggjum og í súlum og ríkulegum veggfreskum í lofti. Tiziano og Tintoretto eru meðal höfunda altarismálverka í kirkjunni.

Næstu skref
19. San Polo – Campo della Pescheria

Pescheria

Við göngum eftir Ruga degli Orefici og beint áfram Ruga degli Speziali, alls um 250 metra, að fiskmarkaðinum, þar sem við beygjum til hægri.

Fiskmarkaðurinn er í opnu höllinni Pescheria, götunni, sem liggur samsíða henni, Calle Beccarie, og til hægri á skurðbakkanum Campo della Pescheria. Í framhaldi af bakkanum til austurs er bakkinn Erberia, sem er ávaxta- og grænmetismarkaður, og þá erum við komin langleiðina til baka til Rialto-brúar.

Hér hefur aðalmarkaður Feneyja verið öldum saman. Mest er um að vera snemma morguns, þegar heimamenn kaupa í matinn. Um hádegisbilið lognast starfsemin út af.

Gaman er að skoða ferskt sjávarfangið, ótal tegundir fiska, skelja, krabba og smokkfiska. Þá eru fallegar breiðurnar af litskærum ávöxtum. Frá fiskmarkaðinum er farið um brú að dyrum veitingahússins Poste Vecie.

Við göngum úr austurenda Erberia milli San Giacomo di Rialto og Palazzo Camerlenghi og ljúkum þessari gönguferð við Rialto-brú. Cannaregio